CELEX: 62009FO0008(01)
Language: el
Date: 2009-12-15 00:00:00
Title: Διάταξη του Δικαστηρίου Δημόσιας Διοίκησης (πρώτο τμήμα) της 15ης Δεκεμβρίου  2009. # Svetoslav Apostolov κατά Ευρωπαϊκής Επιτροπής. # Υπαλληλική υπόθεση - Υπάλληλοι. # Υπόθεση F-8/09.

ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
      (πρώτο τμήμα)
      της 15ης Δεκεμβρίου 2009 
      Υπόθεση F-8/09
      Svetoslav Apostolov
      κατά
      Ευρωπαϊκής Επιτροπής
      «Υπαλληλική υπόθεση – Υπάλληλοι – Απαράδεκτη προσφυγή – Εκπρόθεσμη άσκηση»
      Αντικείμενο: Προσφυγή, ασκηθείσα δυνάμει των άρθρων 236 ΕΚ και 152 ΕΑ, με την οποία ο S. Apostolov ζητεί, μεταξύ άλλων, να ακυρωθεί η απόφαση
         της Ευρωπαϊκής Υπηρεσίας Επιλογής Προσωπικού των Ευρωπαϊκών Κοινοτήτων (EPSO), της 21ης Οκτωβρίου 2008, περί απορρίψεως της
         ενστάσεώς του κατά της αποφάσεως της EPSO της 25ης Απριλίου 2008 με την οποία αυτή του γνωστοποίησε ότι η βαθμολογία που είχε
         συγκεντρώσει στις δοκιμασίες επιλογής στο πλαίσιο της προσκλήσεως για εκδήλωση ενδιαφέροντος EPSO/CAST27/4/7 δεν ήταν επαρκής
         για την εγγραφή του στη βάση δεδομένων των επιλεγέντων υποψηφίων.
      
      Απόφαση: Η προσφυγή απορρίπτεται ως απαράδεκτη. Ο προσφεύγων καταδικάζεται στα δικαστικά έξοδα.
      
      Περίληψη
      Διαδικασία – Προθεσμία ασκήσεως προσφυγής – Εκπρόθεσμη άσκηση – Συγγνωστή πλάνη – Έννοια
      (Κανονισμός Διαδικασίας του Δικαστηρίου Δημόσιας Διοίκησης, άρθρα 97 § 4 και 100 § 3· Κανονισμός Υπηρεσιακής Καταστάσεως των
            υπαλλήλων, άρθρο 91 § 3)
      Στο πλαίσιο της κοινοτικής νομοθεσίας περί προθεσμιών ασκήσεως των προσφυγών, η έννοια της συγγνωστής πλάνης, βάσει της οποίας
         επιτρέπεται εξαίρεση από τις ως άνω προθεσμίες, αφορά αποκλειστικώς εξαιρετικές περιστάσεις στις οποίες, ιδίως, το οικείο
         κοινοτικό όργανο επέδειξε συμπεριφορά η οποία, από μόνη της ή σε καθοριστικό βαθμό, μπορούσε να προκαλέσει επιτρεπτή σύγχυση
         σε καλόπιστο διοικούμενο που επέδειξε όλη την επιμέλεια που απαιτείται από συναλλασσόμενο έχοντα τη συνήθη ενημέρωση.
      
      (βλ. σκέψη 21)
      Παραπομπή:
      ΔΕΚ: 15 Δεκεμβρίου 1994, C‑195/91 P, Bayer κατά Επιτροπής, Συλλογή 1994, σ. I‑5619, σκέψη 26· 15 Μαΐου 2003, C‑193/01 P, Πιτσιόρλας
         κατά Συμβουλίου και ΕΚΤ, Συλλογή 2003, σ. I‑4837, σκέψη 24